KOMMISSIONENS BESLUTNING

af 24. februar 2000

om gennemførelsesbestemmelser til Rådets direktiv 97/78/EF vedrørende transit af produkter af animalsk oprindelse fra et tredjeland til et andet ad landevej i Fællesskabet

(meddelt under nummer K(2000) 468)

(EØS-relevant tekst)

(2000/208/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1), særlig artikel 11, stk. 4, og

ud fra følgende betragtninger:

(1) For at undgå unødvendige forsinkelser af handelen bør der vedtages bestemmelser for udførsel af produkter af animalsk oprindelse, der transitforsendes fra et tredjeland til et andet ad landevej i Fællesskabet.

(2) Bestemmelserne bør anvendes i henhold til artikel 11, stk. 2, litra e), i direktiv 97/78/EF for transit ad landevej i Fællesskabet.

(3) Det er vigtigt, at den ansvarlige embedsdyrlæge på et grænsekontrolsted, der modtager transitvarer til udførsel fra Fællesskabet, underrettes om sendinger, der ankommer på alle tidspunkter, men især de sendinger, der ankommer uden for de normale arbejdstider på grænsekontrolstedet.

(4) Det bør fastlægges, hvilken kontrol der skal foretages på udgangsgrænsekontrolstedet for at efterprøve sendingens herkomst.

(5) Godkendelseskategorien for udgangsgrænsekontrolstedet bør også fastlægges for at sikre, at dets personale er bekendt med de produkter, der frembydes til kontrol.

(6) Der bør gælde ensartede regler for undersøgelse af sendinger og påtegning af de dokumenter, der skal sendes tilbage til ankomstgrænsekontrolstedet.

(7) Der er fastsat undtagelsesbestemmelser for personale på grænsekontrolsteder, som kun er godkendt til kontrol af fiskerivarer.

(8) Beslutningen skal anvendes uanset de ordninger, som Fællesskabet har indgået med visse tredjelande i henhold til godkendte internationale aftaler.

(9) De i denne beslutning fastatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I henhold til artikel 11, særlig stk. 2, litra e), i direktiv 97/78/EF gælder følgende bestemmelser for transit af produkter af animalsk oprindelse fra et tredjeland til et andet ad landevej i Fællesskabet.

Artikel 2

De grænsekontrolsteder, der er nævnt i artikel 11, stk. 2, litra e), i direktiv 97/78/EF, skal:

- for fiskerivarer alle være grænsekontrolsteder, der er opført på listen i Kommissionens beslutning 97/778/EF(2)

- for andre produkter af animalsk oprindelse end de i første led nævnte alle være grænsekontrolsteder som anført i første led bortset fra dem, der kun er godkendt til kontrol af fiskerivarer.

Artikel 3

Embedsdyrlægen eller, for så vidt angår fiskerivarer, enten embedsdyrlægen eller den af den kompetente myndighed udpegede person tilser, at der på udgangsgrænsekontrolstedet foretages den fornødne kontrol af sendinger, der forlader Fællesskabets område i henhold til disse bestemmelser. Kontrollen skal sikre, at den modtagne sending svarer til den sending, som blev afsendt fra ankomstgrænsekontrolstedet, og er i overensstemmelse med det certifikat, affattet i henhold til modellen i bilag B til Kommissionens beslutning 93/13/EØF(3), der ledsager sendingen.

Artikel 4

Når kontrollen er udført, skal det i artikel 5, stk. 1, i direktiv 97/78/EF omhandlede certifikat, der ledsager sendingen, anføres påtegningen: "Formaliteter ved udgang fra Fællesskabet og kontrol af transitvarer er udført i henhold til artikel 11, stk. 2, litra e), i direktiv 97/78/EF", og certifikatet stemples, dateres og underskrives af embedsdyrlægen eller, for så vidt angår fiskerivarer, enten af embedsdyrlægen eller af den af den kompetente myndighed udpegede person.

Artikel 5

Denne beslutning berører ikke anvendelsen af eventuelle aftaler, som Fællesskabet måtte indgå i henhold til internationalt godkendte aftaler med tredjelande.

Artikel 6

Denne beslutning anvendes fra den 1. april 2000.

Artikel 7

Denne beslutning er rettet til medlemsstaterne.

Udfærdiget i Bruxelles, den 24. februar 2000.

På Kommissionens vegne

David BYRNE

Medlem af Kommissionen

(1) EFT L 24 af 30.1.1998, s. 3.

(2) EFT L 315 af 19.11.1997, s. 15.

(3) EFT L 9 af 15.1.1993, s. 33.